कमलेश व्यास की कहानी- सफ़र
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंThe Story of Kamlesh Vyas – The Journey
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
सफ़र
जहां तक नजर जाए खेत, खेतों में काम करते महिला-पुरुष, ट्रैक्टर की आवाज, कहीं बैलों के गले में बंधी घंटी की मधुर आवाज, यह सब एक अलग ही समा बांध रहे थे। बादल की आवाजाही होने से धूप से राहत थी। इस नजारे को मंत्रमुग्ध हो देखते शिवम और प्राची को देख उनके पिता ओमप्रकाश ने पत्नी लीना मुस्करा उठे।
इंदौर-अहमदाबाद बस ने उन्हें हाईवे पर उतार दिया था जहां से उन्हें अपने गांव जाने की बस मिलने वाली थी। बस का इंतजार करते हुए शहरों जिंदगी में पले-बढ़े बच्चे प्राकृतिक परिवेश में खो गए थे। बस के आने में अभी देर थी इसलिए पिता ने बच्चों को कहा, चलो तुम्हें घुमा लाता हूं।
वे बच्चों और पत्नी को लेकर पास वाले खेत में चले गए। वहां काम कर रहे आदमी ने अपनेपन की मुस्कराहट के साथ उनका स्वागत किया और पानी पीने का इशारा किया। अब ये चारों खेत में बने कुंए के पास गए, वहां हाथ-मुंह धोए।
पानी देख कर बच्चे मचल उठे और एक-दूसरे पर पानी फेंक मजा करने लगे।
मां-पिता के टोकने पर पास बैठी महिला मुस्करा कर बोली ‘खेलने दो भैया।’
जब बच्चे आधे गीले हो गए, तब लीना ने अपने आंचल से ही उन्हें हल्का सा पोंछा और फिर कुंए के पास बने रहट के निशान बता समझाया कि पहले जब बिजली से चलने वाली मोटर नहीं होती थी तब कैसे कुंए से पानी निकाला जाता और खेत की सिंचाई की जाती थी।
फिर कुंए जगत पर रस्सी से बने निशान दिखा, ‘रसरि आवत जावत ते सिल पर परत निशान’ दोहे का अर्थ समझाया। बच्चे सब कुछ आश्चर्य के साथ देखे जा रहे थे। उन्हें तो यह अजूबा ही लगा कि रस्सी से कैसे पत्थर पर इतना गहरा निशान बन सकता है। इतने में खेत में काम करने वाली महिला बच्चों के लिए जामुन तोड़कर ले आई और पत्तों का दोना बनाकर बच्चों के हाथ में पकड़ा दिया।
ओमप्रकाश द्वारा पैसे देने की पेशकश करने पर महिला ने प्रेम से झिड़क दिया।
बच्चों के आश्चर्य की सीमा नहीं रहीं कि कोई मुफ्त में भी कुछ देता है क्या? वे चारों जामुन खाने लगे। इधर-उधर घूमते हुए चारों ने ट्रैक्टर में बैठकर हल चलाने का आनंद भी लिया।
दूर से आती बस को देख ट्रैक्टर चालक ने खेत में काम रहे दूसरे आदमी को आवाज लगा बस रुकवाने को कहा उसने दौड़कर बस रुकवाई, ये चारों भी अपना सामान उठा तेजी से बस की ओर चले। बस में घुसते ही, बच्चे खिड़की में से खेत की ओर देखते जोर-जोर से हाथ हिलाने लगे।